Lill Herlofson Bauer

Lill Herlofson Bauer (1913–1972), også kjent under pseudonymet Tore Tronstad, var en norsk journalist og forfatter.

 Biografi 
Som tenåring markerte Lill Herlofson seg som tennisspiller for Sportsklubben Njård; blant annet vant hun allerede som sekstenåring i 1930 dameklassen i en såkalt «outsiderturnering». I 1931 ble hun norsk juniormester i tennis.

Høsten 1938 ble hun ansatt som redaksjonssekretær i det nyetablerte ukebladet Damebladet, som ble utgitt av forlagsmannen Ernst G. Mortensen med Carl Just som redaktør.

I 1943 fødte Lill Herlofson Bauer sønnen Ola, som også skulle bli en kjent forfatter. Hennes mann omkom i tysk fangenskap under andre verdenskrig.Hederlig om Bauer, Fædrelandsvennen, 28. februar 2011

 Om forfatterskapet 
Lill Herlofson Bauer skrev flere bøker om unge, moderne kvinner. Bøkene hennes ble svært populære i samtiden; de er humoristiske og romantiske, med en typisk «frisk oslo-tone». Et gjennomgående trekk i bøkene er at de kvinnelige hovedpersonene er yrkeskvinner, eller blivende yrkeskvinner, som tar avstand fra tradisjonelle oppfatninger om at kvinner først og fremst skal gifte seg og få barn.

Eksempelvis er hovedpersonen Tuxen Tonning i boken Full fart forover en ung kvinne fra en norsk småby, som drar til Oslo for å bli journalist i et dameblad. Boken er skrevet i jeg-form, og skildrer blant annet hverdagen i en ukebladredaksjon med maktspill, karrierejag og spriket mellom høykulturelle artikler og redaksjonelt publikumsfrieri i form av kontaktannonser, råd fra oppdiktede samlivseksperter og hjemme-hos-reportasjer. Boken er holdt i en humoristisk tone, og Tuxens ambisjoner om å bli ukebladjournalist endres gradvis til et mål om å bli skjønnlitterær forfatter.

I tillegg til sitt eget forfatterskap virket Herlofson Bauer også som oversetter.

 Bibliografi 
 1941: Ung mann i faresonen (roman), Gyldendal Norsk Forlag
 1945: Full fart forover (roman), H. Aschehoug & co. Forlag
 1946: Fullt hus! (roman)

1946: Det hendte i oppgang C (roman), Ekko Forlag – utgitt under psevdonymet «Tore Tronstad»
 1947: Gratulerer med en stor gutt! (roman), Ekko Forlag

 Oversettelser 
 Egget og jeg (1947) Ekko Forlag – oversettelse fra engelsk av «The Egg and I» av Betty MacDonald

 Referanser 

Kategori:Norske forfattere
Kategori:Norske journalister
Kategori:Norske tennisspillere